प्रदर्शनकारियों ने लगातार नारेबाज़ी की और मार्च किया. ये लोग एक साथी कर्मचारी की मौत के विरोध में हड़ताल पर हैं. रविवार को रिको ऑटो लिमिटिट फ़ैक्ट्री में कर्मचारियों के दो गुटों के बीच झड़प के दौरान एक कर्मचारी की मौत हो गई थी. एक प्रदर्शकारी प्रेम कुमार ने कहा, “हम विरोध प्रदर्शन कर रहे हैं. रविवार को पुलिस और कुछ अराजक तत्वों ने हम पर हमला किया जिसमें हमारे साथी अजीत यादव की मौत हो गई. हमारी माँग है कि दोषियों को गिरफ़्तार किया जाए-चाहे वे प्रबंधन के लोग हों या पुलिस के. हम चाहते हैं कि मारे गए कर्मचारी के परिवार को मुआवज़ा भी मिले.” रिको फ़ैक्ट्री में कर्मचारी पिछले एक महीने से विरोध प्रदर्शन कर रहे हैं. ऑटो सेक्टर के हिसाब से गुड़गाँव भारत का बड़ा केंद्र है.हड़ताल के कारण कई कार कंपनियाँ प्रभावित हुई हैं. किसी अप्रिय स्थिति से बचने के लिए रिको कंपनी के आस-पास बड़ी संख्या में सुरक्षाकर्मी तैनात किए गए हैं. ऑल इंडिया ट्रेड यूनियन कांग्रेस ने आगाह किया है कि अगर जल्द क़दम नहीं उठाए गए तो पूरी गुड़गाँव-मनेसर औद्योगिक बेल्ट में हड़ताल की जाएगी.